Document ID: 32007D0719

KOMISJONI OTSUS,
6. november 2007,
millega määratakse kindlaks liikmesriikide eraldiste suunav jaotus teatava arvu hektarite jaoks 2007/2008. veiniaastaks viinamarjaistanduste ümberkorraldamiseks ja muutmiseks nõukogu määruse (EÜ) nr 1493/1999 alusel
(teatavaks tehtud numbri K(2007) 5293 all)
(Ainult bulgaaria-, hispaania-, itaalia-, kreeka-, malta-, portugali-, prantsuse-, rumeenia-, saksa-, slovaki-, sloveeni-, tšehhi- ja ungarikeelne tekst on autentsed)
(2007/719/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 17. mai 1999. aasta määrust (EÜ) nr 1493/1999 veinituru ühise korralduse kohta, (1) eriti selle artikli 14 lõiget 1,
ning arvestades järgmist:
(1)
Viinamarjaistanduste ümberkorraldamise ja muutmise eeskirjad on sätestatud määruses (EÜ) nr 1493/1999 ja komisjoni 31. mai 2000. aasta määruses (EÜ) nr 1227/2000, milles sätestatakse veinituru ühist korraldust käsitleva nõukogu määruse (EÜ) nr 1493/1999 üksikasjalikud rakenduseeskirjad tootmisvõimsuse puhul. (2)
(2)
Finantsplaneerimise ning määruses (EÜ) nr 1227/2000 sätestatud ümberkorraldamise ja muutmise kava rahastamises osalemise üksikasjalike eeskirjadega nähakse ette, et viited teatavale eelarveaastale on viited liikmesriikide poolt 16. oktoobrist kuni järgmise aasta 15. oktoobrini tehtud tegelikele maksetele.
(3)
Vastavalt määruse (EÜ) nr 1493/1999 artikli 14 lõikele 3 võetakse raha jaotamisel liikmesriikide vahel asjakohaselt arvesse ühenduse viinamarjakasvatusala suhtelist suurust kõnealuses liikmesriigis.
(4)
Määruse (EÜ) nr 1493/1999 artikli 14 lõike 4 rakendamiseks tuleb raha eraldada teatava arvu hektarite eest.
(5)
Vastavalt komisjoni 17. augusti 2007. aasta määruse (EÜ) nr 968/2007 (3) (milles käsitletakse ühenduse toetust nõukogu määrusega (EÜ) nr 1493/1999 ette nähtud ümberkorraldus- ja muutmiskulude katmiseks 2007/2008. veiniaastal) artiklile 1 kohaldatakse piirkondade suhtes, mida võidakse rahastada ühtekuuluvuseesmärgi raames vastavalt nõukogu 11. juuli 2006. aasta määrusele (EÜ) nr 1083/2006, millega nähakse ette üldsätted Euroopa Regionaalarengu Fondi, Euroopa Sotsiaalfondi ja Ühtekuuluvusfondi kohta ning tunnistatakse kehtetuks määrus (EÜ) nr 1260/1999 (4) 2007/2008. veiniaastal, välja arvatud teatavad erandjuhud, määruse 1493/1999 artikli 13 lõiget 3. Seega võib ühenduse panus ümberkorraldus- ja üleminekukulude katmisse olla ühtekuuluvuseesmärgi alla kuuluvates piirkondades kõrgem.
(6)
Arvesse tuleb võtta viinamarjakasvatajate saamata jäänud tulude hüvitamist ajal, kui viinamarjaistandus ei anna veel toodangut.
(7)
Vastavalt määruse (EÜ) nr 1227/2000 artikli 17 lõikele 5 tuleb juhul, kui liikmesriigi teatava eelarveaasta tegelikud kulud on alla 75 % suunava jaotuse summadest, vähendada järgnevaks eelarveaastaks arvestatavat kulu ja sellele vastavat üldpindala kolmandiku võrra selle määra ja kõnealuse eelarveaasta tegelike kulude vahest. Nimetatud sätet kohaldatakse 2007/2008. veiniaastal Saksamaa ja Kreeka suhtes, kelle kulutused 2007. eelarveaastal moodustavad 74 % suunava jaotuse summast, Luksemburgi suhtes, kelle kulutused 2007. eelarveaastal moodustavad 71 % suunava jaotuse summast, Malta suhtes, kelle kulutused 2007. eelarveaastal moodustavad 40 % suunava jaotuse summast, ning Slovakkia suhtes, kelle kulutused 2007. aastal moodustavad 27 % suunava jaotuse summast. Vastavalt komisjoni 1. augusti 2007. aasta määruse (EÜ) nr 922/2007 (millega kehtestatakse erand määrusest (EÜ) nr 1227/2000 seoses Bulgaariale ja Rumeeniale viinamarjaistanduste ümberkujundamiseks ja muutmiseks määratud rahaeraldisi käsitlevate üleminekusätetega) (5) artikli 1 lõikele 3 ei kohaldata kõnealust vähendamist 2007/2008. veiniaastal Bulgaaria ja Rumeenia suhtes.
(8)
Vastavalt määruse (EÜ) nr 1493/1999 artikli 14 lõikele 2 kohandatakse esialgseid eraldusi tegelike kulude ja liikmesriikide esitatud prognoositud kulude alusel, arvestades kava eesmärki ja olemasolevaid vahendeid,
ON VASTU VÕTNUD KÄESOLEVA OTSUSE:
Artikkel 1
Asjaomaste liikmesriikide eraldiste suunav jaotus teatava arvu hektarite jaoks 2007/2008. veiniaastaks viinamarjaistanduste ümberkorraldamiseks ja muutmiseks nõukogu määruse (EÜ) nr 1493/1999 alusel on sätestatud käesoleva otsuse lisas.
Artikkel 2
Käesolev otsus on adresseeritud Bulgaaria Vabariigile, Tšehhi Vabariigile, Saksamaa Liitvabariigile, Kreeka Vabariigile, Hispaania Kuningriigile, Prantsuse Vabariigile, Itaalia Vabariigile, Küprose Vabariigile, Luksemburgi Suurhertsogiriigile, Ungari Vabariigile, Malta Vabariigile, Austria Vabariigile, Portugali Vabariigile, Rumeeniale, Sloveenia Vabariigile ja Slovakkia Vabariigile.
Brüssel, 6. november 2007

Labels: 18
15
19
6